10 E re ka “motlhanka yo o boikanngo le yo o bonokopela” a ile a lemoga botlhokwa jwa seno, go setse go fetile dingwaga a rulaganya gore go bala Baebele e nne karolo ya thulaganyo ya Sekolo sa Bodiredi sa Puso ya Modimo mo phuthegong nngwe le nngwe. (Mathaio 24:45) Thulaganyo ya gone jaanong ya mmalo wa Baebele e akaretsa Baebele yotlhe mo lobakeng lwa dingwaga tse supa. Thulaganyo eno e molemo mo go rona rotlhe mme e molemo segolobogolo mo go ba basha ba ba iseng ba ko ba bale Baebele yotlhe. Batho ba ba tsenang Sekolo sa Baebele sa Watchtower sa Gileate sa barongwa le Sekolo sa Thapiso sa Bodiredi le maloko a masha a lelapa la Bethele ba tshwanetse go bala Baebele yotlhe mo ngwageng o le mongwe. Le fa o ka tswa o latela thulaganyo efe, e ka ne o le nosi kana lo le lelapa, o tshwanetse go dira gore mmalo wa Baebele o tle pele fa e le gore o batla go e kgomarela.